Diari Oficial de la Generalitat Valenciana


Sumari del DOGV 4696, del 20-02-2004 (2004/1712)

RESOLUCIÓ de 6 de febrer de 2004, del sotssecretari de la Conselleria de Cultura, Educació i Esport, per la qual s'acorda l'ampliació de l'àmbit funcional del registre auxiliar per a la Comissió Valenciana d'Acreditació i Avaluació de la Qualitat en el Sistema Universitari Valencià a totes les unitats dependents de la Direcció General d'Universitats i Investigació i el seu trasllat al carrer Colom, número 66, de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/02/06/(1)/dof/vci/html**

### Dades del document

Número de DOGV
:   4696

Data del DOGV
:   20-02-2004

Secció del DOGV
:   I. DISPOSICIONS GENERALS

Número del document
:   2004/1712


Data del document
:   06-02-2004

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * Comissió Valenciana d'Acreditació i Avaluació de la Qualitat En El Sistema Universitari Valencià
    * registre de documents
    * cercle de qualitat
    * universitat

RESOLUCIÓ de 6 de febrer de 2004, del sotssecretari de la Conselleria de Cultura, Educació i Esport, per la qual s'acorda l'ampliació de l'àmbit funcional del registre auxiliar per a la Comissió Valenciana d'Acreditació i Avaluació de la Qualitat en el Sistema Universitari Valencià a totes les unitats dependents de la Direcció General d'Universitats i Investigació i el seu trasllat al carrer Colom, número 66, de València. [2004/X1712]
  
L'article 103 de la Constitució espanyola assenyala l'eficàcia com un dels principis inspiradors de l'actuació de les administracions públiques. En el mateix sentit l'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, disposa que les administracions públiques actuen d'acord, entre altres, amb el principi d'eficàcia i es regixen en la seua actuació pels criteris d'eficiència i servici als ciutadans.
  
En desenrotllament dels principis esmentats, l'article 38 d'esta última llei disposa que els òrgans administratius portaran un registre general per a l'assentament d'escrits o comunicacions presentats o rebuts en qualsevol unitat administrativa pròpia, i que es podran crear registres auxiliars a fi de facilitar la presentació d'escrits i comunicacions. Els registres auxiliars s'hauran d'instal·lar en suport informàtic i el sistema haurà de garantir la integració informàtica en el registre general de les anotacions efectuades en aquells.
  
El Reial Decret 772/1999, de 7 de maig, pel qual es regula la presentació de sol·licituds, escrits i comunicacions davant l'administració general de l'Estat, l'expedició de còpies de documents i devolució d'originals, i el règim de les oficines de registre, en l'article 12.2 definix els registres auxiliars com aquelles oficines de registre que, exercint idèntiques funcions i per als mateixos òrgans administratius que l'oficina de registre general, es troben situades en dependències diferents d'aquella, i de cada oficina de registre general poden dependre diverses oficines de registre auxiliars.
  
En l'àmbit de la nostra Comunitat, el Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'administració de la Generalitat Valenciana, regula en l'article 2 la creació de registres auxiliars en l'administració dependent de la Generalitat Valenciana, i assenyala que es podran crear en les unitats administratives de les conselleries quan així ho consideren necessari, tenint en compte el volum o la naturalesa de l'activitat que duguen a terme, o quan l'absència estiguera implicant un nombre rellevant de desplaçaments dels ciutadans des de la dita unitat a les de registre general prèviament existents.
  
La seu dels servicis centrals de la Conselleria de Cultura, Educació i Esport es troba a l'avinguda de Campanar número 32, de València, i és en esta adreça on es troba ubicat el registre general de la Conselleria; no obstant això, la Comissió Valenciana d'Acreditació i Avaluació de la Qualitat en el Sistema Universitari Valencià es trobava a la plaça del Carme número 4, de València; fet que dificultava la presentació de documents o comunicacions per part dels ciutadans.
  
Per això, i a fi de facilitar als ciutadans la presentació d'escrits o comunicacions, es va fer aconsellable la creació d'un registre auxiliar per a la Comissió Valenciana d'Acreditació i Avaluació de la Qualitat en el Sistema Universitari Valencià, la qual es va portar a efecte en virtut de Resolució de 27 de desembre de 2002, de la Secretaria General de la Conselleria de Cultura i Educació, després de la preceptiva emissió dels informes favorables de l'Àrea Jurídica i del director general d'Ensenyaments Universitaris, segons el qual, d'acord amb l'article 28 bis del Text Refós de la Llei d'Hisenda Pública de la Generalitat Valenciana, la creació del registre auxiliar no comportava un increment de gasto ni en l'exercici de la seua eficàcia ni en cap altre exercici posterior.
  
De conformitat amb l'article 70 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, s'ha suprimit l'article 15 de la Llei 7/1997, de 9 de desembre de la Generalitat Valenciana, de Foment i Coordinació de la Investigació Científica i del Desenrotllament Tecnològic de la Comunitat Valenciana, pel qual es creava i regulava l'Agència Valenciana de Ciència i Tecnologia, que conseqüentment desapareix. Paral·lelament a això, i d'acord amb la Llei 17/2003, de 30 de desembre, de Pressupost de la Generalitat Valenciana per a l'exercici de 2004, el programa pressupostari 542.50 €Promoció d'I+D+I- de l'Agència Valenciana de Ciència i Tecnologia, s'ha adscrit a la Direcció General d'Universitats i Investigació, la qual tindrà la seu al carrer Colom número 66, de València.
  
Per això, s'estima convenient traslladar la ubicació del registre auxiliar existent en la plaça del Carme número 4, de València, al carrer Colom número 66, de València.
  
Així mateix, i tenint en compte l'actual volum de gestió dels programes d'investigació i davant l'imminent trasllat de la resta de les unitats administratives dependents de la Direcció General d'Universitats i Investigació al carrer Colom número 66, de València, es considera necessari fer extensiu l'esmentat registre auxiliar a totes les unitats referides.
  
L'article 2 del Decret 130/1998 anteriorment citat assenyala que l'òrgan competent per a la creació dels registres auxiliars és el secretari general de cada Conselleria. Després de la reforma de la Llei 5/1983, de 30 de desembre, de Govern Valencià, operada per la Llei 1/2002, de 26 de febrer, la figura del secretari general desapareix, i es regula la figura del subsecretari, que passa a exercir la majoria de les seues funcions.
  
En el DOGV número 4.543 de 14 de juliol de 2003 es publica el Decret 115/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport. En l'article 22 es regulen les funcions del titular de la Sotssecretaria; entre elles es troba la funció de dirigir i gestionar els servicis generals i dependències comunes de la Conselleria, entre les quals s'inclou el registre d'entrada i eixida de documents.
  
La disposició addicional primera d'este decret diu en el punt segon que les mencions que les disposicions vigents fan als òrgans i centres directius de l'extingida Conselleria de Cultura i Educació, s'entendran referides als òrgans superiors i directius de la Conselleria de Cultura, Educació i Esport que corresponguen, conforme al respectiu àmbit funcional que els atribuïx el nou reglament. Per això, la competència per a la creació de registres auxiliars en esta Conselleria, que segons l'article 2 del Decret 130/1998 corresponia al secretari general, s'entén ara atribuïda al titular de la Sotssecretaria.
  
Vistos els informes favorables ja anteriorment emesos per part de l'Àrea Jurídica i de la Direcció General d'Universitats i Investigació, i d'acord amb la normativa legal aplicable, resolc:
  
Primer. Modificar la resolució de 27 de desembre de 2002 de creació del registre auxiliar per a la Comissió Valenciana d'Acreditació i Avaluació de la Qualitat en el Sistema Universitari Valencià, ampliant l'àmbit funcional del registre esmentat a totes les unitats dependents de la Direcció General d'Universitats i Investigació.
  
Segon. Traslladar el registre auxiliar de la plaça del Carme número 4, de València, al carrer Colom número 66, de València.
  
Tercer. Publicar la present resolució en el Diari Oficial de la Generalitat Valenciana, la qual entrarà en vigor l'endemà de la publicació.
  
De conformitat amb els articles 114 i 115 de la Llei de Règim Jurídic de les Administracions Públiques i del Procediment Administratiu Comú, contra esta resolució, que no posa fi a la via administrativa, es podrà interposar recurs d'alçada davant el conseller de Cultura, Educació i Esport en el termini d'un mes comptat des de l'endemà de la publicació.


Còpia Permalink ELI